Virallinen lehti nro C 104 , 14/04/1999 s. 0113



B4-0058, 0062, 0089, 0096 ja 0103/99 Päätöslauselma guatemalalaisilla vauvoilla käytävästä laittomasta kaupasta Euroopan parlamentti, joka - ottaa huomioon ihmisoikeuksien yleismaailmallisen julistuksen, - ottaa huomioon 20. marraskuuta 1989 tehdyn Yhdistyneiden kansakuntien yleissopimuksen lapsen oikeuksista, - ottaa huomioon 29. toukokuuta 1993 tehdyn lasten suojelua ja yhteistyötä kansainvälisissä adoptioissa koskevan Haagin yleissopimuksen, - ottaa huomioon 12. joulukuuta 1996 antamansa päätöslauselman alaikäisten adoptiota koskevan lainsäädännön ja jäsenvaltioiden välisen yhteistyön parantamisesta ((EYVL C 20, 20.1.1997, s. 176.)), A. katsoo, että asianmukaisia menettelyjä noudattaen tehdyt ja vauvan tai lapsen aseman takaavat kansainväliset adoptiot antavat lapselle usein mahdollisuuden parempiin elinoloihin ja että kansainvälinen adoptio on myös tärkeä kansainvälisen yhteistyön muoto, B. pitää ensisijaisen tärkeänä, että kansainvälisestä adoptiosta sinänsä ei tehdä rangaistavaa, vaan että kyseiselle menettelylle luodaan avoimet ja tasapuoliset säännöt, C. ottaa huomioon, että YK:n yleissopimus lapsen oikeuksista tunnustaa ainoastaan kansainväliset adoptiot vaihtoehtona sille, että lapsesta ei voida huolehtia asianmukaisesti hänen kotimaassaan, ja että yleissopimuksen mukaisesti kaikkien osapuolten olisi ryhdyttävä kaikkiin asianmukaisiin toimiin varmistaakseen, ettei kansainvälisestä adoptiosta saada kohtuutonta taloudellista hyötyä, D. ottaa huomioon, että sisäisten selkkausten ja äskettäisen Mitch-pyörremyrskyn aiheuttamien tuhojen vuoksi orpolasten ja hylätyksi tulleiden alaikäisten määrä on lisääntynyt viime vuosien aikana, samoin kuin sellaisten henkilöiden määrä, jotka ovat taloudellisista syistä valmiita antamaan lapsensa adoptoitavaksi, E. ottaa huomioon, että pieni lakimiesten joukko välitti vuonna 1997 Guatemalassa yli 2 000 kansainvälistä adoptiota, joiden hintana oli keskimäärin 15 000 - 20 000 USA:n dollaria, F. ottaa huomioon, että kansainvälisten adoptioiden määrä Guatemalassa on lähes kaksinkertaistunut viimeisen 12 kuukauden aikana, G. on huolestunut tiedoista, joiden mukaan laittomat adoptiokeinot ovat Guatemalassa yhä yleisiä, H. ottaa huomioon, että Guatemalan nykyinen rikoslaki ei määrittele lapsilla käytävää kauppaa rikokseksi ja että lasten ryöstämisestä langetetaan ainoastaan yhden vuoden ehdollinen rangaistus; I. ottaa huomioon, että lasten oikeuksia ajavia kansalaisjärjestöjä ja Guatemalassa tapahtuvia vauvojen laittomia adoptioita koskevan kysymyksen parissa toimivia tahoja on uhkailtu ja peloteltu; 1. Tunnustaa laillisten kansainvälisten adoptioiden merkittävän roolin; 2. Pyytää komissiota ja jäsenvaltioita jatkuvasti painostamaan Guatemalan hallitusta, jotta se edistäisi kotimaisia adoptioita, ratifioisi kansainvälisiä adoptioita koskevan Haagin yleissopimuksen, tehostaisi kansainvälisiä adoptiolakejaan ja panisi täytäntöön lapsia ja nuoria koskevan lain, joka sisältää lapsen oikeuksista tehdyn YK:n yleissopimuksen mukaiset Guatemalan velvoitteet; 3. Pyytää Guatemalan hallitusta ja jäsenvaltioita asettamaan laittomaan vauvoilla ja lapsilla käytävään kauppaan osallistuneet syytteeseen; 4. Pyytää komissiota ja jäsenvaltioita antamaan taloudellista tukea Guatemalan asiasta vastaavan päättävän elimen ohjelmille, joilla pyritään takaamaan, että adoptioprosessi tapahtuu kaikkien laillisten kansallisten ja kansainvälisten määräyksien mukaisesti; 5. Pyytää jäsenvaltioita varmistamaan, että ainoastaan valtion luvalla toimivat voittoa tavoittelemattomat julkiset elimet tai järjestöt saavat toimia välittäjinä adoptiomenettelyissä; 6. On vakavasti huolissaan siitä, että laittoman lapsilla käytävän kaupan estämiseksi toimivat tahot ovat joutuneet uhkailujen ja pelottelun kohteeksi, ja pyytää Guatemalan hallitusta takaamaan kyseisten henkilöiden turvallisuuden; 7. Pyytää komissiota ja jäsenvaltioita tutkimaan erityisesti Covenant Housea (Casa Alianza) koskevien Latinalaisen Amerikan ohjelmien johtajan, englantilaissyntyisen Bruce Harrisin tapauksen, jossa Harrisia vastaan on esitetty syytteitä kunnianloukkauksesta sen jälkeen, kun hän esitti julkisesti näkemyksiään kansainvälisestä adoptioprosessista Guatemalassa; 8. Kehottaa puhemiestään välittämään tämän päätöslauselman komissiolle, EU:n jäsenvaltioiden hallituksille, Guatemalan hallitukselle ja kongressille, Yhdistyneille kansakunnille ja UNICEFille.